*****

ΑΠΟΦΑΣΗ αριθ. 87/83/ΕΚΑΧ ΤΗΣ ΕΠΙΤΡΟΠΗΣ

της 12ης Ιανουαρίου 1983

σχετικά με την τροποποίηση της απόφασης αριθ. 3324/82/ΕΚΑΧ και την τρίτη τροποποίηση της απόφασης αριθ. 1696/82/ΕΚΑΧ που αφορά την παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 1696/82/ΕΚΑΧ της Επιτροπής της 30ής Ιουνίου 1982 που αφορά την παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων σιδήρου και χάλυβα (1), όπως τροποποιήθηκε για δεύτερη φορά από την απόφαση αριθ. 3324/82/ΕΚΑΧ (2), και ιδίως το άρθρο 18 παράγραφος 1,

Εκτιμώντας ότι:

α) το άρθρο 9 παράγραφος 1 της απόφασης αριθ. 1696/82/ΕΚΑΧ προβλέπει ότι τα ποσοστά μείωσης θα καθορίζονται σε τριμηνιαία βάση για τον προσδιορισμό των ποσοστώσεων παραγωγής καθώς και του τμήματος των ποσοστώσεων αυτών που είναι δυνατόν να διατεθεί στην κοινή αγορά·

β) το άρθρο αυτό τροποποιήθηκε με την απόφαση αριθ. 3324/82/ΕΚΑΧ προκειμένου να προβλέψει τον καθορισμό των ποσοστώσεων μείωσης αρκετό καιρό πριν από την έναρξη κάθε τριμήνου, καθώς και τη δυνατότητα τροποποίησής τους όχι αργότερα από τη δέκατη πέμπτη ημέρα του πρώτου μήνα του εν λόγω τριμήνου, εφόσον δικαιολογείται από την εξέλιξη της κατάστασης στην αγορά·

γ) με την απόφαση αριθ. 3250/82/ΕΚΑΧ (3), καθορίστηκαν την 1η Δεκεμβρίου 1982 τα ποσοστά μείωσης για τον υπολογισμό των ποσοστώσεων παραγωγής του πρώτου τριμήνου 1983, βάσει μιας ιδιαίτερα συντηρητικής αγοράς·

δ) οι μελέτες που πραγματοποιήθηκαν σε συνεργασία με τις επιχειρήσεις και τις ενώσεις επιχειρήσεων, προκειμένου να εξεταστεί αν επιβάλλεται η τροποποίηση των ποσοστώσεων μείωσης για το πρώτο τρίμηνο του 1983, οδήγησαν σε πολύ αβέβαια αποτελέσματα λόγω της μεγάλης διάστασης μεταξύ των διαφόρων απόψεων όσον αφορά την εξέλιξη της αγοράς. Δεν είναι, συνεπώς, δυνατό για την Επιτροπή να λάβει για τις 15 Ιανουαρίου 1983, απόφαση βασισμένη σε αρκετά αξιόπιστα στοιχεία όσον αφορά τα εν λόγω ποσοστά μείωσης. Η δυνατότητα τροποποίησης των ποσοστώσεων αυτών θα πρέπει, λοιπόν, να παραταθεί πέραν της δέκατης πέμπτης ημέρας του πρώτου μήνα του τριμήνου· λαμβάνοντας υπόψη τον απαραίτητο χρόνο που μεσολαβεί για την παραγωγή και την πώληση των προϊόντων σιδήρου και χάλυβα, η οριστική ημερομηνία για τις τροποποιήσεις αυτές δεν θα πρέπει να είναι μεταγενέστερη από την πρώτη εβδομάδα του δεύτερου μήνα του τριμήνου·

ε) προκειμένου να αποφευχθεί η εμφάνιση παρόμοιων προβλημάτων στο μέλλον, το άρθρο 9 παράγραφος 1 θα πρέπει να τροποποιηθεί για όλα τα προσεχή τρίμηνα·

στ) οι ανωτέρω δυσκολίες τις οποίες αντιμετώπισε η Επιτροπή αποτελούν απρόβλεπτες δυσκολίες στις οποίες προσκρούει η εφαρμογή της απόφασης κατά την έννοια του άρθρου 18 της απόφασης αυτής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης αριθ. 3324/82/ΕΚΑΧ αντικαθίσταται από το ακόλουθο κείμενο:

«Άρθρο 1

Η απόφαση αριθ. 1696/82/ΕΚΑΧ τροποποιείται ως εξής:

Το άρθρο 9 παράγραφος 1 αντικαθίσταται από το ακόλουθο κείμενο:

"1. Η Επιτροπή καθορίζει σε τριμηνιαία βάση, περίπου 6 εβδομάδες πριν από την έναρξη του τριμήνου, τα ποσοστά μείωσης για τον καθορισμό των ποσοστώσεων παραγωγής καθώς και του τμήματος των ποσοστώσεων αυτών που είναι δυνατό να διατεθεί στην κοινή αγορά. Η Επιτροπή μπορεί, όχι αργότερα από την πρώτη εβδομάδα του δεύτερου μήνα του εν λόγω τριμήνου, να τροποποιήσει αυτά τα ποσοστά μείωσης βάσει της εξέλιξης της κατάστασης στην αγορά." »

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε Κράτος μέλος.

Έγινε στο Στρασβούργο, στις 12 Ιανουαρίου 1983.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 191 της 1. 7. 1982, σ. 1.

(2) ΕΕ αριθ. L 351 της 11. 12. 1982, σ. 31.

(3) ΕΕ αριθ. L 341 της 3. 12. 1982, σ. 14.